Liebenberg se lewe kan glo in gevaar weesRetief Liebenberg en sy dogter Chevonne. Foto: Facebook Retief Liebenberg, wat van moord beskuldig word, se lewe kan moontlik in gevaar wees indien sy aansoek om borgtog goedgekeur word, het die landdroshof in Benoni Vrydag gehoor. “Die familie van die oorledene is baie emosioneel oor die misdaad,” het ao Peter Mbonani, die ondersoekbeampte, gesê. “Die beskuldigde se lewe kan in gevaar wees indien hy op borgtog vrygelaat word.” Liebenberg van Benoni in Johannesburg is verlede Donderdag in hegtenis geneem in verband met die skietery van sy dogter Chevonne se kêrel, Dewalt “Poena” Visser (19) en die tienerseun se pa, Dewalt (46). Hulle is in Liebenberg se huis doodgeskiet. Liebenberg, wat teregstaan op twee aanklagte van moord, doen aansoek om borgtog. Die pa en seun is Vrydag in Rynfield, Benoni, begrawe. Mbonani het getuig dat Liebenberg Visser snr. en sy seun in sy [Liebenberg] huis doodgeskiet is. “Daar is met die moordtoneel gepeuter,” het hy gesê. Marius van Wyngaardt, vir Liebenberg, het Mbonani gevra hoe hy dié bewering kan maak wanneer hy nog nie die ballistiese verslag gesien het nie. Mbonani sê dit is duidelik dat Liebenberg, nadat hy Visser snr. geskiet het, aanhou skiet het terwyl hy in die huis in is en Visser jnr. gevolg het nadat hy in die kombuis in gehardloop het. “Die koeëlgate en merke op die muur toon dat die beskuldigde aanhou skiet het. Sommige van die koeëls het die mure rakelings getref,” het hy gesê. Van Wyngaardt het aan Mbonani gesê hy mislei die hof. Landdros Ian Cox het aan Van Wyngaardt voorgestel dat hy vir die ballistiese verslag moet wag voordat hy vrae vra oor die toneel, aangesien dit duidelik is dat hy Mbonani nie glo nie. Van Wyngaardt het daarop aangedring dat hy voortgaan, aangesien Mbonani die toneel ondersoek en foto’s daarvan gesien het. “Daar is ‘n moontlikheid dat dit wat die foto’s wys kan verskil van die uitslag van die ballistiese kenners,” het Cox aan Van Wyngaardt gesê. Cox het die saak tot 15 November uitgestel vir die ballistiese bewyse. Hy het Van Wyngaardt se pleit, dat sy kliënt steeds in die selle by Benoni se polisiestasie aangehou word, toegestaan. Liebenberg is nie tans in ‘n tronksel nie. Liebenberg moet glo behandeling ontvang vir depressie soos ‘n kliniese sielkundige voorgestel het in ‘n verklaring wat aan die hof voorgehou is. “My kliënt se toestand kan vererger en dit is moontlik dat hy nie verhoor sal kan word indien hy in ‘n tronksel geplaas word nie. Dit sal moeilik wees om die behandeling, wat hy benodig, aan hom te bied,” het Van Wyngaardt gesê. Lees ook: Pa in hof oor skietdood van kêrel en die se pa Man skiet dogter se kêrel en sy pa dood